**Αιτιολόγηση ψήφου**

**σχετικά με το ζήτημα που ανέκυψε με την Τράπεζα Πειραιώς**

Κατά το Δ.Σ. της 2-3-2023 συζητήθηκε το μείζον θέμα που προέκυψε με τις υπέρογκες τραπεζικές χρεώσεις κατά τη χρήση των τραπεζικών μας καρτών για την έκδοση γραμματίων προείσπραξης, είτε κατά τη χρήση του portal είτε κατά την έκδοση γραμματίων στα ταμεία του ΔΣΑ στα Δικαστήρια. Η χρέωση αυτή είναι 0,54% ανά συναλλαγή, ενώ βάσει του περσινού όγκου έκδοσης γραμματίων υπολογίζεται σε μια οικονομική επιβάρυνση για τον προϋπολογισμό του portal ύψους περί τα 300.000 ευρώ.

Στο Δ.Σ. επιχειρήθηκε η μετάθεση ευθυνών καίτοι προέκυψε, χωρίς καμία αμφιβολία, ότι το ανακύψαν πρόβλημα οφείλεται σε λάθος όσων διαχειρίστηκαν το ζήτημα από πλευράς ΔΣΑ. Ειδικότερα, καίτοι είχε τεθεί υπόψη εκείνων που ασχολήθηκαν με τη σύμβαση με την Τράπεζα Πειραιώς το Παράρτημα 1 της Σύμβασης, στο οποίο ρητά προβλέπεται η χρέωση 0,54% στις συναλλαγές, εν τούτοις, από λάθος εκτίμηση όπως δηλώθηκε στο Δ.Σ., δεν εκτιμήθηκε σωστά το στοιχείο αυτό και, συνακόλουθα, ο όγκος του προβλήματος.

Αντί ωστόσο να γίνει ανάληψη ευθυνών από εκείνους που τις έχουν, επιχειρήθηκε επιμερισμός της ευθύνης σε όλα τα μέλη του Δ.Σ., καίτοι αναντιρρήτως αποδείχθηκε ότι: **α**) το επίμαχο Παράρτημα ΔΕΝ είχε τεθεί υπόψη του Δ.Σ. κατά την εισήγηση της αρμόδιας Επιτροπής για την επιλογή τραπεζικού συνεργάτη και **β**) ενώ είχαμε ρωτήσει συγκεκριμένα αν υφίσταται ουσιώδεις αλλαγές στη νέα αυτή σύμβαση σε σχέση με την προηγούμενη, η απάντηση που είχαμε λάβει ήταν αρνητική.

Δυστυχώς, κάποιοι εκ της πλειοψηφίας του Δ.Σ. αντιλαμβάνονται τη συμμετοχή τους στη Διοίκηση του Δ.Σ. με όρους επικοινωνίας και δημοσίων σχέσεων και όχι με όρους ευθύνης και αποτελεσματικότητας.

Επίσης, ακόμα και όταν έγινε γνωστό το πρόβλημα (όχι από τη Διοίκηση, ως όφειλε, αλλά από τον Σύμβουλο κο Θωμά Καμενόπουλο), καίτοι ζητήθηκε (και) εξ ημών ενημέρωση, αντί αυτής λαμβάναμε σιωπή. Ενώ τα αιτηθέντα στοιχεία εστάλησαν ακόμα και μετά την έναρξη του Δ.Σ. της 2-3-2023.

Εν τέλει, παρουσιάστηκε στο Δ.Σ. ως «λύση» μια πρόταση η οποία σαφέστατα αποτελεί πισωγύρισμα (χρήση μετρητών, χρήση i-bank, παγία εντολή). Η λύση αυτή παρουσιάστηκε από εκείνους που δημιούργησαν το πρόβλημα, χωρίς μάλιστα ταυτόχρονη αναγνώριση του λάθους και, εξ αυτού, της ευθύνης τους. Είναι, δε, ευνόητο ότι δεν μπορούμε ξανά να εμπιστευτούμε τους ίδιους ανθρώπους, για το ίδιο ζήτημα, ιδίως όταν εκείνοι επιχειρούν να αποκρύψουν τις ευθύνες τους πίσω από ανακοινώσεις με αποπροσανατολιστικό περιεχόμενο.

Η Διοίκηση του ΔΣΑ οφείλει να διευκολύνει την καθημερινότητα των συναδέλφων μας και όχι να την δυσχεραίνει, όπως εν προκειμένω συμβαίνει.

**Δημήτρης Αναστασόπουλος**

**Φώτης Γιαννούλας**

**Στέλιος Λεριός**

**Ζώης Σταυρόπουλος**